Document ID: 32013R1266

KOMISSION TÄYTÄNTÖÖNPANOASETUS (EU) N:o 1266/2013,
annettu 5 päivänä joulukuuta 2013,
nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Holsteiner Tilsiter (SMM))
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
sekä katsoo seuraavaa:
(1)
Asetuksella (EU) N:o 1151/2012 kumottiin ja korvattiin maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annettu neuvoston asetus (EY) N:o 510/2006 (2).
(2)
Saksan hakemus nimityksen ”Holsteiner Tilsiter” rekisteröimiseksi julkaistiin Euroopan unionin virallisessa lehdessä (3) asetuksen (EY) N:o 510/2006 6 artiklan 2 kohdan mukaisesti.
(3)
Yhdistykset Dairy Australia Limited, Dairy Companies Association of New Zealand sekä Consortium for Common Food Names ilmoittivat vastustavansa rekisteröintiä asetuksen (EY) N:o 510/2006 7 artiklan 3 kohdan b alakohdan mukaisesti. Vastaväitteet katsottiin voitavan ottaa tarkasteltaviksi mainitun asetuksen 7 artiklan 3 kohdan nojalla.
(4)
Edellä mainituissa vastaväitteissä korostetaan erityisesti, että kyseisen nimityksen rekisteröinti vaarantaisi nimitykset, tavaramerkit tai tuotteet, jotka ovat olleet laillisesti markkinoilla vähintään viiden vuoden ajan ennen 6 artiklan 2 kohdassa säädetyn julkaisun päivämäärää, ja että rekisteröitäväksi ehdotettu nimitys on yleisesti käytössä.
(5)
Komissio pyysi 2 päivänä toukokuuta 2013 päivätyllä kirjeellä asianomaisia osapuolia neuvottelemaan asiasta.
(6)
Saksa ja vastaväitteiden esittäjät pääsivät vaaditussa kolmen kuukauden määräajassa sopimukseen, joka ilmoitettiin komissiolle 16 päivänä heinäkuuta 2013.
(7)
Edellä mainittujen neuvottelujen perusteella vastaväitteiden esittäjien pääasiallinen huoli koskee pelkkien ilmaisujen ”Tilsit” ja ”Tilsiter” asemaa. Näistä viimeksi mainittu sisältyy yhdistettyyn nimitykseen ”Holsteiner Tilsiter”. Tuottajan hakema suoja koskee kuitenkin vain mainittua yhdistettyä nimikettä kokonaisuudessaan. Asetuksen (EU) N:o 1151/2012 13 artiklan 1 kohdan viimeisen alakohdan mukaisesti nimityksiä ”Tilsit” ja ”Tilsiter” voidaan edelleen käyttää unionin alueella, kunhan unionin oikeusjärjestyksen mukaisia periaatteita ja sääntöjä noudatetaan.
(8)
Sen vuoksi nimitys ”Holsteiner Tilsiter” voidaan kirjata suojattujen alkuperänimitysten ja suojattujen maantieteellisten merkintöjen rekisteriin,
ON HYVÄKSYNYT TÄMÄN ASETUKSEN:
1 artikla
Rekisteröidään tämän asetuksen liitteessä oleva nimitys.
Poiketen siitä, mitä ensimmäisessä kohdassa säädetään, nimityksiä ”Tilsit” ja ”Tilsiter” voidaan edelleen käyttää unionin alueella, kunhan unionin oikeusjärjestyksen mukaisia periaatteita ja sääntöjä noudatetaan.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 5 päivänä joulukuuta 2013.

Labels: 3
18
17